
ועדת העבודה, הרווחה והבריאות
17/02/2014

הכנסת התשע-עשרה
נוסח לא מתוקן

מושב שני
<פרוטוקול מס' 191>
מישיבת ועדת העבודה, הרווחה והבריאות
יום שני, י"ז באדר א התשע"ד (17 בפברואר 2014), שעה 10:30
<סדר היום:>
<תקנות בריאות הציבור (מזון) (אריזת מזון המכילה חפץ) (תיקון), התשע"ד-2013>
נכחו:

<חברי הוועדה:> 
חיים כץ – היו"ר
יעקב מרגי

<מוזמנים:> 
	מרינה אוסטפלד
	–
	יועצת משפטית שרות המזון, משרד הבריאות

	גרישה דייטש
	–
	מנהל מינהל הממונה על התקינה, משרד הכלכלה

	יובל אביעד
	–
	עו"ד לשכה משפטית, משרד הכלכלה

	רז הילמן
	–
	מנהל תחום המזון, איגוד לשכות המסחר

	אורן גולן
	–
	מנהל רגולציה, התאחדות התעשיינים

	ישראל חזקיה
	–
	התאחדות התעשיינים

	מידד גיסין
	–
	יו"ר צב"י, צרכני בריאות ישראל

	מיכאל שיזף
	–
	פעיל


<ייעוץ משפטי:>
נעה בן שבת
יובל יעקובי (מתמחה)
<מנהלת הוועדה:>
וילמה מאור
<רישום פרלמנטרי:>
יפה קרינצה
<תקנות בריאות הציבור (מזון) (אריזת מזון המכילה חפץ) (תיקון), התשע"ד-2013>
<היו"ר חיים כץ:>
בוקר טוב. יום שני בשבוע, י"ז באדר א', 17 בפברואר 2014, ואני מתכבד לפתוח את ישיבת ועדת העבודה, הרווחה והבריאות. הנושא: תקנות בריאות הציבור (מזון) (אריזת מזון המכילה חפץ) (תיקון), התשע"ד-2013. אדוני היועץ המשפטי, בבקשה. 
<נעה בן שבת:>
הוא המתמחה שלנו. 

<היו"ר חיים כץ:>
המתמחה לייעוץ משפטי, בבקשה. תסביר לנו. 

<יובל יעקובי:>

התקנות עוסקות במקרים שבהם אריזת מזון מכילה מזון. מעבר לשינויי נוסח, להתאמה - - - 

<היו"ר חיים כץ:>
מה זה חפץ?

<יובל יעקובי:>
לפעמים מוצאים באוכל כפית מדידה, לפעמים יש צעצוע כמו בביצת "קינדר". יש חפצים במזון. יש פה התאמה לאיחוד האירופי, גם מבחינת נוסח. 

<היו"ר חיים כץ:>
ברשותכם – אין פה אף חבר כנסת – אני רוצה לעשות הפסקה של חמש דקות. מישהו מחפש אותי דחוף. 

<(הישיבה נפסקה בשעה 10:35 ונתחדשה בשעה 10:40.)>
<היו"ר חיים כץ:>
אנחנו מחדשים את הישיבה. בבקשה, תמשיך. 
<יובל יעקובי:>
הסברתי שחלק ממוצרי המזון מכילים אריזה בפנים. 

<היו"ר חיים כץ:>
אמרת "קינדר", ב"קינדר" יש צעצוע. 

<יובל יעקובי:>
לפעמים רוצים לוודא שהאריזה של אותו חפץ שנמצא בפנים מופרדת, שלא יפריש טעמים למזון, ולכן אנחנו עושים את ההתאמות האלה. כאשר החפץ הוא צעצוע לילדים, אנחנו משנים – במקום גיל 6 היום, צריך יהיה לכתוב על האריזה שאין לתת מתחת לגיל 3. גם זה עניין של התאמה למצב באירופה. 

אנחנו מחריגים חפץ שהוא כפית מדידה, באישורך. אולי משרד הבריאות ירצה להוסיף הערה, אבל אלה השינויים המהותיים. 

<נעה בן שבת:>
מחריגים את החפץ שהוא כפית מדידה מההוראה שמחייבת לארוז אותו בנפרד. 

<יעקב מרגי:>
ממה עשויה כפית המדידה? לא חשוב שייאמר?
<נעה בן שבת:>
זה כתוב. ההוראה היום אומרת שזה חומר שלא עשוי להשפיע על טיב המזון, טעמו, ריחו, תכונותיו, מראהו. זה בדיוק בגלל זה. 
<היו"ר חיים כץ:>
משרד הבריאות רוצה להגיד משהו?

<מרינה אוסטפלד:>
אני יועצת משפטית של שירות המזון הארצי, משרד הבריאות. נאמר על-ידי יובל שבניגוד לתקנה הקודמת, התקנה הזאת עושה גם הפרדה בין חפץ לבין צעצוע. הדרישה הזאת באה דווקא מהגורמים המקצועיים שאספו ובדקו את השוק, כולל הערות הציבור. על כן, בניגוד למה שהיה, אנחנו מתייחסים גם לצעצוע, כגון "קינדר" או כל צעצוע קטן שנכנס לקורנפלקס או דברי מתיקה, וגם לחפץ שיכול להיות שקיות, השקיות הקטנות האלה שאף לא ממש יודע מה לעשות אתן. נכון, אין בהן סכנה, אבל אף אחד לא ירצה שהדבר הזה ייאכל על-ידי ילד או מבוגר, ועל כן ההפרדה הזאת. 
לעניין שינוי הנוסח, הנוסח מותאם ראשית כול לדירקטיבה אירופאית. זאת חקיקה בין-לאומית, ואנחנו שואפים ליישר אתה קו לצורך מתן אפשרות של יבוא מוסדר ונכון ועל מנת שלא נהיה חריגים. כמובן, הנוסח נבדק, ונמצא פה הנציג של משרד הכלכלה, הממונה על התקינה. 
<היו"ר חיים כץ:>
את לא צריכה להציג לנו את כולם. תגידי את מה שיש לך להגיד. 

<מרינה אוסטפלד:>
הנוסח גם מותאם לתקן הישראלי לצעצועים, אשר נמצא רגע ברביזיה, אבל לקחנו בחשבון את הכתוב בו. 
לעניין של אי תחולה – התקבלה בקשה, שנבדקה מבחינה מקצועית ואושרה, וקיבלתי את הסכמת גורמי המקצוע שלי. הבקשה היתה להחריג חפץ שהוא כפית מדידה המיועדת למדידת מזון. הכפית הזאת היא רב-פעמית. זאת אומרת, אם זה אבקת מזון לתינוקות הכפית תמיד נמצאת שם. הכפית היא הכפית שצריכה להיות על-פי הוראות היצרן, אי-אפשר להחליף אותה למשהו אחר. מה עוד שהוראות היצרן וגם הגורמים המקצועיים שלנו טוענים בתוקף שהדבר הכי טוב מבחינת העברת זיהומים וניהול סיכונים זה להשאיר את הכפית בתוך המוצר, כפי שזה, ולא להעביר אותה ממקום למקום – לא לשטוף אותה ולא לאחסן אותה במקום אחר. ההיגיון אומר שאם הכפית תיארז, הרי האריזה בכל מקרה תיאסר והיא תישאר, אז אנחנו מחריגים את זה. יש עוד מוצרים כאלה, כמו "שוקולית" או אבקת מרק – אין בעיה, אנחנו מחריגים את זה וזה בסדר. כמובן, צריך להיות מחומר - - -

<היו"ר חיים כץ:>
תודה רבה לך. יש עוד מישהו שרוצה להגיד משהו? אף אחד לא רוצה להגיד כלום? נעבור להקראה. 

<נעה בן שבת:>
רציתי להגיד שיש חריג נוסף, שהסימון לגבי אותה כפית מדידה, גם לא צריך לציין לגביה שזה בהשגחת מבוגר כי ההערכה היא שמי שמודד את החומר הוא לא ילד. 

<היו"ר חיים כץ:>
מאה אחוז. נעבור להקראה. 

<יובל יעקובי:>
"תקנות בריאות הציבור (מזון)(אריזת מזון המכילה חפץ)(תיקון), התשע"ד – 2014.
בתוקף סמכותי לפי סעיף 3 לפקודת בריאות הציבור (מזון) [נוסח חדש], התשמ"ג-1983 שנטלתי לעצמי לפי סעיף 34 לחוק יסוד: הממשלה, ובאישור ועדת העבודה, הרווחה והבריאות של הכנסת לפי סעיף 21א(א) לחוק יסוד: הכנסת, וסעיף 2(ב) לחוק העונשין, התשל"ז–1977, אני מתקינה תקנות אלה:
תיקון תקנה 2.
1. בתקנה 2 לתקנות בריאות הציבור (מזון)(אריזת מזון המכילה חפץ), התשנ"ה- 1995 (להלן – התקנות העיקריות) –
(1)
ברישה, במקום "שבתוכה חפץ", יבוא "שכוללת חפץ";
(2)
בתקנת משנה (3) אחרי "ריחו" יבוא "תכונותיו";
(3)
תקנת משנה (4) – בטלה;
(4)
במקום תקנת משנה (5) יבוא:
"(5)
על אריזת המזון צוינו באופן בולט לעין הצרכן ובאותיות ברורות וקריאות, כל אלה:
(א) המילים "אריזה זו מכילה" – כאן יבוא פירוט – "סוג החפץ, כגון: סופח נוזלים, כרטיס מידע, וכו';
(ב)
המילים "השגחת מבוגר מומלצת";
(ג)
 היה החפץ צעצוע, יצוינו, בנוסף לאמור בפסקאות (א) ו-(ב), כל אלה:

(1)
"אריזה זו מכילה צעצוע או חלקים להרכבת צעצוע" ;
(2)
"אין לתת לילדים מתחת לגיל 3" ."
הוספת תקנה 2א.
2. אחרי תקנה 2 לתקנות העיקריות יבוא:
"אי תחולה 2א. (א) תקנה 2(3) לא תחול על כפית מדידה, שנועדה למדוד כמות של מוצר מזון, לשימוש במוצר בהתאם להנחיות יצרן המזון, ובלבד שמתקיימים בה כל אלה: 
(1)
מיועדת לשימוש חוזר באריזה המכילה את הכפית;
(2)
עשויה מחומר שאינו עשוי להזיק לבריאות או להשפיע לרעה על טיב המזון, טעמו, ריחו, תכונותיו או מראהו.
(ב)
תקנה 2(5)(ב) לא תחול על אריזת מזון שאינה מכילה חפץ אחר פרט לכפית מדידה כאמור בתקנת משנה (א)"."
לעניין סעיף התחילה והוראת מעבר, אמרנו שאפשר יהיה ליישם את התקנות האלה בנוסח החדש באופן מיידי, אבל החובה תהיה חובה החל מ-180 יום לאחר פרסומן. אז אני קורא את הסעיף.

"תחילה והוראות מעבר 3.
(א)
תחילתה של תקנה 1(1), (2) ו-(4) לתקנות אלה 180 ימים - - -" 
<היו"ר חיים כץ:>
למה 180? שמעתי את השיחה שלכם קודם. למה 180? זה הרבה יותר מדי. 

<אורן גולן:>
אני מהתאחדות התעשיינים. קודם כול, אנחנו מברכים על התיקון בתקנות, אנחנו חושבים שזה דבר חשוב. אנחנו רוצים לאפשר ליצרני המזון יותר זמן להתארגן. 

<היו"ר חיים כץ:>
תן להם שנתיים. למה לא? תאפשר להם להתארגן, תהיה יופי של מסיבה. 
<אורן גולן:>
התקיימו אצלנו מספר דיונים בנושא הזה, והחליטו שהזמן הסביר, אפילו המינימלי, זה 180 יום. 

<היו"ר חיים כץ:>
אני חושב שאתם מפקששים. 

<אורן גולן:>
למה?

<היו"ר חיים כץ:>
אם הם היו צריכים לייצר את הפטיש הזה, פטיש היו"ר, ומרוויחים עליו המון כסף, אתה יודע תוך כמה זמן הם היו מתארגנים לייצור? כמה זמן בערך. הוא יודע שיש לו בוננזה, אם הוא לא יעשה אז יעשה השותף שלו. בכמה זמן יעשה את זה?
<אורן גולן:>
אני לא יודע להגיד לך. 
<היו"ר חיים כץ:>
בטוח אתה יודע. אני לוקח אותך ברצינות. כמה זמן ייקח לו?

<אורן גולן:>
באמת שאני לא יודע. קודם כול, זו תקנה מקלה. 
<היו"ר חיים כץ:>
אז מה? אז בוא נבטל אותה בכלל. 

<אורן גולן:>
אנחנו מברכים על התיקון הזה. 

<היו"ר חיים כץ:>
מצוין, רק בואו לא נעשה אותו. 

<אורן גולן:>
לא. למה שלא נעשה?

<היו"ר חיים כץ:>
180 יום זה יותר מדי. 

<אורן גולן:>
יש מלאי אריזות. מלבד ההיבט הכלכלי יש היבט ירוק. 

<היו"ר חיים כץ:>
טוב. 120 יום. 

<יובל יעקובי:>
אוקיי. 

"תחילתה של תקנה 1 לתקנות אלה 120 ימים מיום פרסומן (להלן - יום התחילה).
(ב)
לעניין מזון ארוז שיוצר או שיובא לפני יום התחילה, תהיה תחילתה של תקנה 1 שנה מיום הפרסום.
(ג)   מיום פרסומן של תקנות אלה" – זה אני מוסיף בהסכמת משרד הבריאות. הוספנו את זה עכשיו. 

<היו"ר חיים כץ:>
ומה זה אומר?

<יובל יעקובי:>
"(ג) מיום פרסומן של תקנות אלה רשאי אדם לסמן על האריזה סימון לפי תקנה 2(5) במקום הסימון לפי אותה תקנה כנוסחה בתקנות אלה."
<היו"ר חיים כץ:>
מה זה "אדם"?

<נעה בן שבת:>
אקרא את זה שוב. "מיום פרסומן של תקנות אלה רשאי אדם - - - "

<היו"ר חיים כץ:>
מה זה "אדם"?

<נעה בן שבת:>
אתה רוצה "יצרן"? התקנות אומרות: לא יארוז יצרן. אז זה "יצרן", נכון. "רשאי יצרן לסמן על האריזה סימון לפי תקנה 2(5) כנוסחה בתקנות אלה במקום הסימון לפי אותה תקנה כנוסחה ערב יום התחילה."

זו היתה הבקשה של איגוד לשכות המסחר. הם טענו שאחרת אי אפשר יהיה לסמן את הסימון. היום התקנות דורשות לכתוב שזה אסור לילדים מתחת לגיל 6 ועכשיו אנחנו מורידים את הגיל לגיל 3, אז הם חששו מהתוצאה של הדבר הזה. אנחנו אומרים שכבר עכשיו אפשר יהיה לסמן ולא צריך יהיה לחכות את אותם 120 ימים. 

עוד שתי הבהרות. הבהרה אחת זה שתקנה 2 שפוטרת כפית מדידה נכנסת לתוקף באופן מיידי. הערה שניה, תקנת משנה (4) הקיימת היום קובעת שמתחת לגודל מסוים אין אפשרות להכליל אותו באריזה מתחת ל-5 סנטימטר. בתקנות, כפי שהובאו על-ידי משרד הבריאות, מוצע לבטל את התקנה הזאת ומדובר על חפץ בכל גודל. ביקשנו מהם לשקול את העניין, אבל הם אמרו שעמדתם המקצועית היא לא להגביל את הגודל. 

<מרינה אוסטפלד:>
עוד הערה קטנה, ברשותכם. צריך להיות "יצרן ויבואן", כי זה "לא ייצר ולא ייבא". 

<נעה בן שבת:>
נכון. 
אדוני, עוד בקשה אחת. לגבי הנוסח שהקראנו - אם החפץ הוא צעצוע צריך לציין בנוסף שאריזה זו מכילה צעצוע. אולי צריך לעשות פה תיאום נוסח, להתאים בין האריזה המכילה איזה סוג חפץ. שנוכל לשמור את הנוסח.
<היו"ר חיים כץ:>
בבקשה, אדוני. 

<גרישה דייטש:>
אני הממונה על התקינה במשרד הכלכלה. במשך שנים אנחנו נתקלים בבעיה באכיפה של תקן ישראלי רשמי 562 חלק 1, תקן לבטיחות צעצועים. פנינו למשרד הבריאות וביקשנו להתאים את התקנה לדרישות התקן, שהוא תקן אירופאי – 71 EN. אז אנחנו מברכים מאוד על ההתאמה בין התקנה לתקן ומברכים. 

<היו"ר חיים כץ:>
אם אתם תומכים, אנחנו נעבור להצבעה. 

<נעה בן שבת:>
אם אפשר, לפני ההצבעה. שמעתי הערה מרז. הוא העיר שגם תקנה (4), שצייתי קודם שהיא פוטרת מתחת לגודל מסוים של החפץ, גם היא תקנת פטור, לכן גם התחולה שלה יכולה להיות מיידית. 

<היו"ר חיים כץ:>
"עד 120 יום" זה יכול גם אחרי שבוע. אם זה "עד", את לא צריכה לציין, היא יכולה להיות גם אחרי שבוע. אם אתם אומרת "עד 120 יום", בכל יום לפני ה-120 יום את יכולה להכניס את זה. 
<נעה בן שבת:>
זו תקנה שמקלה, במובן הזה שהיום הדבר הזה אסור ורק אחרי 120 ימים הדבר הזה יהיה מותר. לכן אני מציעה שגם הפטור לגבי אותה תקנת משנה (4) יהיה מיידי, כדי לאפשר ליצרנים ליהנות מהפטור. 
<היו"ר חיים כץ:>
בסדר גמור. מי בעד התקנות?
הצבעה

בעד התקנות – פה אחד
נגד – אין
התקנו562ת נתקבלו. 
<היו"ר חיים כץ:>
תודה רבה. כל חברי הכנסת, שניים במספר, שנמצאים פה הצביעו בעד אישור התקנות והתקנות אושרו. 

תודה רבה, הישיבה נעולה. 

<הישיבה ננעלה בשעה 10:52.>
